13
Tuma Tau Falilina Palabolena
Matiu 13:1-9
(Maleko 4:1-9; Luka 8:4-8)
1 Lahaina yai, Yesu luma ya lau afulen, na ya lau gabogabo sadaina yai, ya taꞌai be ya lau faꞌata.
2 Baiwa laꞌilaꞌi sa laoma sa faꞌoigogoi yofede waga yai ya awa, be ganahewana yai ya taꞌai, na dodoga, iti gelegele yai sa obiyo. 3 Palabole ya fapaisowadi be ginauli peidi ya falibadi iyen,
Fuya esega taumoho hesa ya lau be witi tumadi ya lau falili.
4 Tumadi ya lau falili mate: haisa sa be'u edaꞌeda yai, be ataiꞌa sa laoma sa anidi. 5 Haisa sa be'u tanohi umeꞌumeꞌehu yai, tanohina hige i pwatapwata yofede, hige walolona sa kalamoꞌa. 6 Maihala ya sina yofede sa hohoya be sa pe'i paꞌana lamdi hige ti sigilidi. 7 Tumadi haisa sa beꞌu pole pwaludi yai. Pole sa in be tuma hige ti in. 8 Na haisa, sa be'u tanohi loholohona yai. Sa in, be sa fuwa, haisa 100, haisa 60, na haisa 30.
9 Yesu ena liba ofiꞌofina iyen,
Yena fafabeyamiu, au ataꞌatahi komakoman!
Paꞌana Somo Yesu Palabole ya Fapaisowadi
Matiu 13:10-17
(Maleko 4:10-12; Luka 8:9-10)
10 Habahim tau famuli watanina sa laoma Yesu lisina be sa fatiꞌoi,
Paꞌana somo be dodoga wa fatalahadi mate palabole wa fapaisowadi?
11 Yesu alinadi ya bui iyen,
Galewa ena Aba Baꞌisa sibasibana simosimona Yaubada ya fataumahata lisimiu yai, na dodoga te, iti higeꞌe. 12 Sai haꞌa somo lisina yai, haba hesa sa felen, be ena boludi. Na sai higeꞌe, mate somo begana lebena yai sa abifahi.
13 Egu libaliba yai palabole E fapaisowadi mata paꞌana:
&lt;&lt;Fafamatadi,
na ibege somo ti ita.
Yo fafabeyadi,
inmoho ibege somo ti atahi
o aniyona ti sibai.&gt;&gt;
14 Isaiya ena liba haꞌa ya libaen mate iti sa fawananaha fuyana iyen,
&lt;&lt;Dodoga te fafabeyadi,
be sa ataꞌatahi, na ibege aniyona ti sibai.
Yo fafamatadi,
be somo sa itadi,
inmoho ibege ti ita lobahidi,
15 paꞌana edi nuwanuwatuhu sa kikiluka,
Ibe matadi sa falaladi,
yo beyadi yai sa ataꞌatahi,
haba nuwadi yai, aniyodi sa nuwatu lobahidi,
na sa fuyoma lisigu,
be E faloholohodi.&gt;&gt; (Isaiya 6:9-10)
16 Na umi, ami loholoho, paꞌana matamiu ami falaladi yo beyamiu sa taꞌafasi. 17 E faliba dudulaimiu, mate peloweta yo dodoga dudulaidi boludi, edi fanuha mate somo umi ami itadi, yo ami atahiyedi bena iti doha. Inmoho, hige gonowadi.
Tuma Palabolena Aniyona Yesu ya Dede Famahata
Matiu 13:18-23
(Maleko 4:1-9; Luka 8:4-8)
18 Au ataꞌatahi, haba tuma tau falilina aniyona E dedei, be ami sibai. 19 Yena sai Basileiya wasana ya atahiyen, na hige gonowana i nuwatuhu lobahi mate, Iti nenedi doha tuma edaꞌeda sadaina yai sa falilidi. Diyabolo ya laoma be somo nuwana yai ya abifahidi. 20 Haisa sa beꞌulau tano umeꞌumehuna yai mate, iti Yaubada wasana tau atahiyenna, na feula sa abi, ma nuwa amnadi. 21 Inmoho, nuwadi yai hige ti nuwatuhu didin, be hige i ota lofalofa. Be heyaheyaya ya laoma paꞌana liba wa debana yai, feula na nuwadi sa bui fuyoꞌidi. 22 Na witi tumadi haisa sa beꞌu nulinuli ganahewadi yai mate, saluma wasa tau atahiyenna. Inmoho, mwahuli modemodena yai, yo tano'ubu gadolelehiyedi lisidi yai, Yaubada ena liba hige ti fanuha, be ibege ti fuwa loholoho. 23 Na tuma tanohi loholohona yai sa beꞌulidi aniyona mate, saluma liba sa atahiyen yo aniyona sa nuwatuhu lobahi be sa fuwa, haisa 100, haisa 60, haisa 30.
Hawahawa Palabolena
Matiu 13:24-30
(Matiu 13:36-43)
24 Palabole hesa Yesu ya dedei,
Galewa Aba Baꞌisa itaꞌitana doha ite. Doga hesa ena gabu yai, tuma loholohodi ya falilidi. 25 Iꞌipa esega, dodoga mahudoꞌidi sa eno ꞌwafu, ana waiyunu ya laoma be hawahawa ya falilidi, witi pwaludi yai, habahim ya fuyo. 26 Witi yo hawahawa sa in gogo be witi anꞌannidi sa fatubu sa toledi, na habahim tau paisowa sa ita lobahi mate hawahawa sa in hinaga.
27 Doga wa ena tau paisowa sa laoma lisina be tiyen,
&lt;&lt;Guyau, tuma loloho afaꞌafa am gabu yai wa umahidi, na hawahawa ni siya ti laoma?&gt;&gt;
28 Alinadi ya bui iyen,
&lt;&lt;Waiyunu hesa ya laoma be doha ya ginauli.&gt;&gt;
Sa fatiꞌoi, tiyen,
&lt;&lt;Bena ꞌe lau be ꞌe laꞌa fahidi?&gt;&gt;
29 Alinadi ya bui iyen,
&lt;&lt;Hafena! Paꞌana yena hawahawa ami suluhidi, ibe witi au laꞌa esegahidi. 30 Ti otawa. Hawahawa yo witi ti faiꞌin yee–, lau gabu fuyana. Habahim tau lau gabu E falibadi, be hawahawa sa laꞌai bwaꞌiyedi, sa auꞌaugogoidi sa gabudi, na witi sa tano gogoꞌidi, be sa pei gogon, aba pei gogo ai lumana.&gt;&gt;
Mustard (doha Saihala Dimdim) Tumana Palabolena
Matiu 13:31-32
(Maleko 4:30-32; Luka 13:18-19)
31 Palabole hesa Yesu hinaga ya dedei,
Galewa ena Aba Baꞌisa itaꞌitana doha ite. Doga hesa tuma doha saihala dimdim ya abi be ya umahi ena gabu yai. 32 Tuma mahudoꞌidi ganahewadi yai mate, in ya kiu wananaha. Yena ya in mate, umaꞌuma mahudoꞌina ya tubu famulidi. Ya famala doha oyagi kiukiu na ataiꞌa sa laoma, ai lagana sa nohi.
Fwalawa Aba Fasesena Heyaheyasonna
Matiu 13:33
(Luka 13:20-21)
33 Yesu hola palabole hesa ya dedei, iyen,
Galewa ena Aba Baꞌisa Nuꞌuna mate doha ite. Waihin hesa yisti ya abi, na fwalawa laꞌina 40 lita maꞌena ya falamo be fwalawa mahudoꞌina ya siu.
Yesu Heyaheyason* ya Fapaisowadi
Matiu 13:34-35
(Maleko 4:33-34)
34 Yesu ginauli mahudoꞌina ya libaedi baiwa lisidi yai mate, palabole ya fapaisowadi. Hige itawa, somo ya libaen lisidi yai mate hige palabole i fapaisowa. 35 Be somo peloweta ya libaen aba fawananaha mate doha ite,
&lt;&lt;Tanoꞌubu ena fuya fatubu yai na ginauli simosimodi haba palabole yai E libaedi.&gt;&gt; (Samsi 78:2)
Hawahawa Palabolena Aniyona
Matiu 13:36-43
(Matiu 13:24-30)
36 Habahim ya lau afuledi, na ya lau luma ganahewa. Tau famuli watanina sa laoma lisina, be tiyen,
Hawahawa palabolena aniyona u falibamai.
37 Yesu alinadi ya bui, iyen,
Tuma loholohona tau falilina mate, Doga Natuna. 38 Gabu mate Tanoꞌubu, na tuma loholoho mate, Basileiya nanatudi. Na hawahawa mate Diyabolo nanatudi.† 39 Na waiyunu hawahawa ya umahidi mate Diyabolo. Lau gabu fuyana aniyona mate, Tanoꞌubu ena fuya ofi. Tau lau gabu mate anelu.
40 Yena hawahawa sa lagaufidi, haba sa gabudi. Tanoꞌubu ena fuya ofi yai, laulau te haba ya tubu. 41 Doga Natuna haba ena anelu ya fatamalidima, be Aba Baꞌisa Nuꞌuna yai salumadi dodoga sa fafaꞌata ponolidi be heyaheyaya sa ginaulidi, haba sa laꞌa fahidi. 42 Be sa gabudi ai oyagi balebalelemna. Ainiya haba sa tan yo gadigadididi sa nali didinidi. 43 Na fuyanna yai mate, Yaubada ena dodoga haba sa sina doha maihala, Tamadi ena Aba Baꞌisa Nuꞌuna yai.
Yena fafabeyamiu, au ataꞌatahi komakoman!
Ginauli Simosimona Heyaheyason
Matiu 13:44
44 Galewa ena Aba Baꞌisa Nuꞌuna nenena doha ginauli hesa loholohona gabu yai sa simo. Taumoho hesa ya lobahi, yofede ya simo bodai. Gabagabana ya tubi, na ya lau be ena gogo mahudoꞌina ya uneꞌune afuledi, na gabuna ni ya unefahi.
Giniꞌuba Heyaheyasonna
Matiu 13:45-46
45 Hesauna mate Galewa Aba Baꞌisa doha bisinisi dogana giniꞌuba loloho ya yoꞌoyoꞌoi. 46 Giniꞌuba wa esega ya lobahi, na maisana ya laꞌi, ya fuyo be ena gogo mahudoꞌina ya une afuledi, habahim gini'uba ya une.
Hagida Heyaheyasonna
Matiu 13:47-50
47 Heyaheyason hesauna doha ite: Galewa Aba Baꞌisa Nuꞌuna doha hagida sa pei gabogabo yai na haba hama nene hesa-hesa sa ona. 48 Hagida ya mohafu yofede, tau hama sa weꞌa hitin fote yai, na habahim sa taꞌai be hama loloho sa tanoidi be sa husa noho yai. Na heyayadi sa peidi.
49 Tanoꞌubu ena fuya ofi yai, anelu haba sa laoma be tau loholoho yo tau heyaya sa hinelidi. 50 Tau heyaya haba sa peidi ai oyagi balebalelemna. Ainiya haba sa tan yo gadigadidi sa nali didinidi.
Ginauli Dudulaidi Beyabeyadi yo Fwaufwaudi
Matiu 13:51-52
51 Yesu ya fatiꞌoidi, iyen,
Ginauli te haꞌa ami sibaidi?
Alinana sa bui, tiyen,
Ii–, ꞌe nuwatuhu lobahi!
52 Ya falibadi iyen,
Yena laugagayo tau lau faꞌataina mahudoꞌidi Galewa Aba Baꞌisa Nuꞌuna lau faꞌatana sa abi mate doha luma tanuwagana ena aba peipei gogo yai ginauli fwaufwaudi yo beyabeyadi ya fakalamahanodima.
Nasaleta Nuꞌuna yai Yesu sa ꞌwaiyoꞌoen
Matiu 13:53-58
(Maleko 6:1-6; Luka 4:16-30)
53 Yesu heyaheyason wa ya dede ofinidi. Nuꞌuna ni ya lau afulen. 54 Na ya fuyo ena nuꞌu wananahana be Diusi edi aba oigogo lumana yai ya lau faꞌata, na salumadi sa ataꞌatahi mate, sa noꞌo. Yofede, sa fatiꞌo, tiyen,
Ena sibasiba somo yai ya abidi? Yo noꞌo laulaudi ni, sidohana ena ginaginaulidi? 55 In kapenta natuna? Yo tinana Maliya. Haidana mate, Diyemsi, Diyosepa, Saimon yo Diudasi. 56 Afa lofuna maidada te gogogo. Laulaudi mahudoꞌidi te somo yai taumoho te ya abidi?
57 Yofede, sa ꞌwaiyoꞌoen.
Yesu ya falibadi iyen,
Peloweta dogana mate, nuꞌu ouꞌouli yai sa faꞌatitiyen. Inmoho, ena nuꞌu yai yo ana boga lisidi yai, ibege ti faꞌatitiyen. (Diyon 4:44)
58 Ena nuꞌu yai mate hige noꞌo abiꞌabidi boludi i ginaulidi, paꞌana hige ti kawawananaha.
* 13:33 Liba luwaga &lt;&lt;heyaheyason&gt;&gt; yo &lt;&lt;palabole&gt;&gt; na aniyona gonogonowana. † 13:38 Uliꞌuli haisa tiyen &lt;&lt;Doga Heyayana nanatudi&gt;&gt; na aniyona mate &lt;&lt;Satani&gt;&gt; o &lt;&lt;Diyabolo&gt;&gt; enehena.